ሚኒስቴሩ  የሰው ሠራሽ  ማዳቀያ ዘዴን በመጠቀም የእንስሳት ምርታማነትን ለማሳደግ እየሞከረ ነው
በአገሪቱ በሚገኙ አራት ክልሎች የሠው ሠራሽ ማዳቂያ ዘዴን ተግባራዊ በማድረግ  በእንስሳት ዘርፍ  ምርትና ምርታማነትን ለማሳደግ ሙከራ  እየተደረገ መሆኑን  የእንስሳትና አሳ ሃብት  ሚኒስቴር  አስታወቀ ።በሚኒስቴሩ የህዝብ ግንኙነት ኃላፊ አቶ አብርሃም ተስፋዬ ለዋሚኮ እንደገለጹት የአገሪቱን  የእንስሳት ሃብት ዘርፉን ምርታማነት ለማሳደግ በአራት ክልሎች ምርጥ የእንስሳት ዝርያዎችን  ማዳቀል የሚችሉ  ማዕከላት ተገንብተው  አገልግሎት መሥጠት ጀምረዋል።   የሰው ሠራሽ የእንስሳት  ማዳቀያ ማዕከላቱ በትግራይ መቀለ ፣ በአማራ ባህርዳር ፣ በኦሮሚያ ነቀምትና በደቡብ ክልል በሐዋሳ ከተማ ሥራ መጀመራቸውን የጠቆሙት አቶ አብርሃም  አራቱን  ማዕከላት  የዳልጋ ከብት  ምርጥ ዝርያዎችን አዳቅለው ለተጠቃሚዎች በማቅረብ  ላይ ናቸው ።በአሁኑ ወቅት ማዕከላቱ ማዳቀል  የጀመሩት  በአገር  ውስጥ በምርጥ  የዳልጋ ከብት ዝርያነት የሚታወቁትን የቦረና፣ፎገራ፣ የሞረችና  ጅሩ ዝርያዎችን  መሆኑን የገለጹት አቶ አብርሃም  በቀጣይ የአገር  ውስጥና የውጭ  ዝርያዎችን በማዳቀል የተሻሉ ዝርያዎችን በማውጣት  የእንስሳት ሃብቱን  ምርታማነት ለማሳደግ ታቅዷል ብለዋል ።በዘንድሮ  የበጀት ዓመት ዘመናዊ የእንስሳትን የማዳቀል ዘዴንና የእንስሳት አረባብ  በአገሪቱ ለማስፋፋት ለባለሙያዎችና  ለአርሶ አደሮች  ተግባር ተኮር ሥልጠና  ሲሰጥ መቆየቱንም  አቶ አብርሃም  አመልክተዋል ።ኢትዮጵያ ከእንስሳት ሃብቷ ተጠቃሚ እንዳትሆን ካደረገው ኋላቀር የእንስሳት አረባብ በተጨማሪ እጅግ ደካማው የእንስሳት መኖ አቅርቦት አስተዋጽኦ ማድረጉን ያስረዱት አቶ አብርሃም  በአገሪቱ ለሌሎች አካባቢዎች ሞዴል የሚሆኑ  የመኖ መስኖ ልማት በአፋር፣ ደቡብ፣ ኦሮሚያና ሶማሌ  ክልሎች እየተካሄዱ ይገኛሉ ብለዋል ።በአገሪቱ  በተለያዩ ክልሎች እየተገነቡ ያሉት የኢንዱስትሪ ፓርኮች  ከፍተኛ መጠን ያለው የእንስሳት ውጤቶችን  በግብዓትነት  የሚጠቀሙ በመሆኑ  የእንስሳት ዘርፉን ምርታማነት ማሳደግ ወቅቱ የሚጠይቀው ጉዳይ መሆኑም  አቶ አብርሃም አጽዕኖት ሠጥተው ተናግረዋል ።ኢትዮጵያ በእንስሳት ሃብቷ በአፍሪካ የአንደኛ ደረጃ ላይ የምትገኝ ሲሆን ከዓለም በአምስተኛ ሥፍራ ላይ ተቀምጣለች ።     